tartuNLP/wikipedia-smugri-20251201 huggingface dataset:
Subbaraman Vijayalakshmi

Subbaraman Vijayalakshmi (sündinud 25. märtsil 1979 Chennais) on India maletaja, naiste suurmeister (2001). 
Vijayalakshmi on kuuel korral tulnud India (1995, 1998–2002) ja kahel korral Rahvaste Ühenduse naiste malemeistriks (1996, 2003). 
Ta on India naiskonna koosseisus osa võtnud neljast naiste maleolümpiast (1998–2004) ja ühest võistkondlikest naiste maailmameistrivõistlustest (2017).
Vijayalakshmi sai FIDE-lt 1995. aastal naiste rahvusvahelise meistri ning 2001. aastal naiste suurmeistri ja rahvusvahelise meistri nimetuse.
Ta on abielus malesuurmeister Sriram Jhaga. Vijayalakshmi õde Subbaraman Meenakshi (sündinud 1981) on samuti naiste malesuurmeister.
Vladimir Alatortsev

Vladimir Aleksejevitš Alatortsev (vene keeles Владимир Алексеевич Алаторцев; 14. mai 1909 Turki, Saratovi kubermang – 13. jaanuar 1987 Moskva) oli vene maletaja, malefunktsionäär ja maleliteraat, rahvusvaheline meister (1950). 
Alatortsev oli aastatel 1955–1961 NSV Liidu Maleföderatsiooni esimees.
Maletajana jõudis Alatortsev Nõukogude Liidu maleparemikku 1930. aastate esimesel poolel. 1931. aastal jagas ta koos Boriss Verlinski, Mihhail Judovitši ja Fedir Bogatõrtšukiga NSV Liidu meistrivõistluste finaalturniiril Moskvas 3.–6. kohta. Samal aastal täitis ta meistrinormi. 1933. aasta meistrivõistlustel Leningradis võitis hõbemedali (kuldmedali sai Mihhail Botvinnik). Aasta hiljem jagas Alatortsev meistrivõistlustel 5.–8. kohta. Kahel korral tuli ta Moskva malemeistriks (1936, 1937).
Alatortsev pääses mängima mitmele rahvusvahelisel turniirile: 1934. aastal Leningradi turniirile (9.–10. koht), 1935. aastal Moskva turniirile (11.–14. koht) ja 1939. aastal Leningradi-Moskva turniirile (9.–10. koht).
Sõja ajal osales ta Moskva meistrivõistlustel, kus aastavahetusel 1941/1942 peetud turniiril tuli neljandaks ja 1943/1944 peetud turniiril jagas 3.–4. kohta.
1950. aastal NSV Liidu meistrivõistluste finaalturniiril Moskvas jagas Alatortsev koos Issaak Boleslavski, Jefim Gelleri ja Salo Flohriga 7.–10. kohta (eespool Igor Bondarevskist, Tigran Petrosjanist ja Juri Averbahhist). 
Kui Rahvusvaheline Maleföderatsioon (FIDE) 1950. aastal võttis kasutusele rahvusvahelise meistri nimetuse, oli Alatortsev üks neist, kes sai selle nimetuse kohe samal aastal. 1983. aastal andis FIDE talle varasemate teenete eest ausuurmeistri nimetuse.
1946. aastal sai Alatortsev Vassili Smõslovi treeneriks. 1948. aasta maailmameistrivõistlustel oli ta Smõslovi sekundant.
Pavel Kuznetsov

Pavel Veniaminovitš Kuznetsov (Павел Вениаминович Кузнецов; sündinud 14. septembril 1956 Leningradis) on vene filosoof, kirjanik, kirjanduskriitik ja publitsist. Rea vene ja lääneeuroopa filosoofia- ja kirjandusajalugu käsitlevate teoste autor. On avaldanud artikleid ajakirjades Voprossõ Filosofii, Zvezda, Novõi Mir, Oktjabr jt.
Lõpetas 1981. aastal Leningradi Riikliku Ülikooli filosoofiateaduskonna; filosoofiakandidaat.
Shittur

Shittur Tarf Malakapur ehk Shittur on küla, mis paikneb Indias Maharashtra osariigi Kolhapuri distriktis.
Shitturis kõneldakse marathi ja kannada keelt.
Shitturis kehtib India standardaeg (ajavöönd UTC+5:30).
Shittur paikneb merepinnast 72 meetri kõrgusel.
Henry Sildaru

Henry Sildaru (sündinud 26. augustil 2006 Tallinnas) on eesti vigursuusataja.
Henry Sildaru tegi tiitlivõistluste debüüdi 14 aasta ja 7 kuu vanuselt 2021. aasta märtsis Krasnojarskis toimunud vigursuusatamise juunioride maailmameistrivõistlustel. Neil võistlustel tuli ta juunioride maailmameistriks rennisõidus ja on sellega oma alal läbi aegade noorim juunioride maailmameister. Varem kuulus see rekord tema õele Kelly Sildarule, kes võitis oma esimese kuuest juunioride MM-tiitlist 2017. aastal, kui ta oli 15 aasta ja 1 kuu vanune.
Sportlaskarjäär ja saavutused.
2021.
Märtsis Venemaal Krasnojarskis toimunud vigursuusatamise juunioride maailmameistrivõistlustel sai Henry Sildaru rennisõidus kuldmedali ja pronksmedali pargisõidus. Maailmameistrivõistluste viimasel alal, Big Air hüpete lõppvõistlusel, sai ta kuuenda koha.
2024.
Jaanuaris Šveitsis Laaxis toimunud pargisõidu maailma karikasarja etapil võitis ta kümnenda koha.
Isiklikku.
Tema treener on tema isa Tõnis Sildaru. Tema õde on Kelly Sildaru, ema aga Lilian Talving.
Ta õpib Tallinna Saksa Gümnaasiumis.
Henry Sildaru on kaasa löönud filmiprojektides, millest nimekaim on "This Is Home", kus teeb kaasa ka maailmakuulus suusataja ja filmitegija Candide Thovex.
Mauricius (õpetlane)

Mauricius (Mauricius de Revalia; ka Mauritius) oli 13. sajandil elanud Tallinnast pärit dominiiklasest õpetlane, kes oli Tallinna dominiiklaste kloostri lektor ja prior. 
Ta õppis Kölnis ja Pariisis aastail 1268–1272. Pariisis puutus ta arvatavasti kokku Aquino Thomasega. Mauricius oli millalgi enne 1277. aastat ja ka vähemalt 1284. aastal Tallinna konvendi lektor.
Millam

Millam on vald Põhja-Prantsusmaal Nordi departemangus Wormhouti kantonis.
Millamis on Minster-in-Thaneti abtissile Mercia Püha Mildrithile (Mildred) pühitsetud kabel, kes väidetavalt seal viibis, kuid on eraomandis ja ei ole kergesti külastatav.
Nieurlet

Nieurlet (flaami keelest; tänapäevases hollandi kirjapildis "Nieuwerleet") on vald Põhja-Prantsusmaal Nordi departemangus Wormhouti kantonis.
Noordpeene

Noordpeene on vald Põhja-Prantsusmaal Nordi departemangus Wormhouti kantonis.
Väike Peene Becque jõgi voolab läbi küla.
Ochtezeele

Ochtezeele (flaami keelest; tänapäevases hollandi kirjapildis "Ochtezele") on vald Põhja-Prantsusmaal Nordi departemangus Wormhouti kantonis.
Väike Peene Becque jõgi voolab läbi küla.
Oost-Cappel

Oost-Cappel on vald Põhja-Prantsusmaal Nordi departemangus Wormhouti kantonis Belgia piiri ääres.
Oudezeele

Oudezeele (flaami keelest; tänapäevases hollandi kirjapildis "Oudezele") on vald Põhja-Prantsusmaal Nordi departemangus Wormhouti kantonis.
Quaëdypre

Quaëdypre (hollandi: "Kwaadieper") on vald Põhja-Prantsusmaal Nordi departemangus Wormhouti kantonis.
Rexpoëde

Rexpoëde (flaami keelest; tänapäevases hollandi kirjapildis "Rekspoede") on vald Põhja-Prantsusmaal Nordi departemangus Wormhouti kantonis.
Rubrouck

Rubrouck (hollandi: "Rubroek", kunagi "Ruysbroeck") on vald Põhja-Prantsusmaal Nordi departemangus Wormhouti kantonis.
Ajalugu.
Rubroucki (Rübrück) on esmamainitud 1104. aastal. See oli 13. sajandi maadeavastaja Willem van Rubroecki kodukoht.
Saint-Momelin

Saint-Momelin (lääneflaami: "Sint-Momelingn") on vald Põhja-Prantsusmaal Nordi departemangus Wormhouti kantonis.
Socx

Socx (flaami keelest; tänapäevases hollandi kirjapildis "Soks") on vald Põhja-Prantsusmaal Nordi departemangus Wormhouti kantonis.
Steenvoorde

Steenvoorde (hollandi keelest; tänapäevases hollandi kirjapildis: "Bambeke") on vald Põhja-Prantsusmaal Nordi departemangus Wormhouti kantonis.
Olles kunagi Madalmaade Seitsmeteistkümne provintsi osa, oli Steenvoorde Pildirüüste alguskoht. Täna on linn tuntud oma "Géants du Nord" poolest, hiiglaste skulptuuride poolest, mida saab imetleda suvefestivalidel.
Paraskeva

Paraskeva on naisenimi. 
Seda nime on kandnud või kannavad:
SAP SE

SAP SE (lühend nimetuse ‘"Systeme, Anwendungen und Produkte in der Datenverarbeitung"’ kolmest esitähest) on ettevõttetarkvara tootev hargmaine Euroopa tarkvarafirma.
Rolls-Royce Limited

Rolls-Royce Limited oli Suurbritannia luksusautode ja hiljem lennukimootorite tootmise ettevõte, mis asutasid 1904. aastal partneritena Charles Rolls ja Henry Royce.
Esimese maailmasõja ajal hakkas ettevõte tootma lennukimootoreid. 1940. aastal hakati välja töötama ja tootma reaktiivmootoreid. 
1950. ja 1960. aastatel kasvas oluliselt konkurents lennukitootmises ning konkurentsis püsimiseks panustas Rolls-Royce oluliselt tootearendusse. 1960. aastate lõpus tekkisid ettevõttel kehva projektijuhtimise tõttu eelarve ülekulu probleemid uue täiustatud reaktiivmootori RB211 väljatöötamisel. Kui ettevõte 1971. aastal pankrotistus, ostis suurema osa ettevõtte varadest ära riiklik ettevõte, mis jätkas Rolls-Royce'i senist tegevust.
Ettevõte oli riigistatud kuni 1987. aastani, mil see viidi börsile.
Ida-Harju politseijaoskond

Ida-Harju Politseijaoskond asub P.Pinna tänav 4, Tallinn. Teeninduspiirkonnaks on Lasnamäe linnaosa, Kesklinna linnaosa, Pirita linnaosa, Anija vald (sealhulgas Kehra linn), Jõelähtme vald, Kose vald, Kuusalu vald, Raasiku vald, Rae vald, Viimsi vald ning Loksa linn ja Maardu linn.
Jaoskonna koosseisus on üle 200 inimese, kes piirkonnas turvalisuse tagamisse erineval moel panustavad. Et kogukonnale lähemal olla, töötavad 15 piirkonnapolitseinikku maakonnas oma piirkondades asuvates konstaablipunktides ning linnaosi teenindavad 25 piirkonnapolitseinikku P.Pinna 4 ja Kolde pst 65 politseimajades. 
Lisaks asub jaoskonnas ka teenindusbüroo, kus lahendatakse isikut tõendavate dokumentidega seonduvaid küsimusi.
Ida-Harju politseijaoskond on üks kahest Põhja prefektuuri territoriaalsest üksusest. Teine on Lääne-Harju politseijaoskond.
Jaoskonnahoone.
P. Pinna 4 (endise aadressiga Vikerlase tänav 14) hoone valmis 2004. aastal. Hoone üürimiseks on sõlmitud 2003. aastal Politsei ja Piirivalveametiga leping. Kuni 2010. aastani kuulus hoone Riigi Kinnisvara AS-ile, kes müüs selle enampakkumise korras erainvestoritele. Enne Colonnat oli hoone omanikuks investeerimisfirma Ambient Sound Investments. Colonnale kuulub alates 2015. aastast ka endine Kalevi kommivabriku peahoone aadressil Tallinnas Pärnu mnt 139, kus tegutsevad Politsei- ja Piirivalveamet ning Põhja prefektuur..
1950. aasta Pärnu maleturniir

1950. aasta Pärnu suveturniir oli 1950. aasta suvel Pärnus korraldatud maleturniir mitme külalismaletaja osavõtul. 
Pärnus 12 osavõtjaga turniirile oli kutsutud Eesti maleparemiku (peale Paul Kerese, kes juunis oli seotud turniiriga Poolas) kõrval kaks maletajat Leedust ja kaks Lätist. Leedust saabusid Pärnu turniirile rahvusvaheline meister Vladas Mikėnas (kunagine Eesti malemeister) ja meister (hilisem suurmeister) Ratmiras Cholmovas, kes aasta varem tuli NSV Liidu meistrivõistlustel esikümnesse. Lätit esindasid Pärnu turniiril meistrikandidaadid Marks Pasmans (1950. aastal sai Läti NSV meistrivõistlustel neljanda koha) ja Mārtiņš Zvirbulis (1949. aasta Läti meistrivõistluste seitsmenda koha omanik).
Eesti maleparemik oli turniiril esindatud kahe Eesti NSV malemeistriga – Raul Renteri (1949) ja Jüri Randviiruga (1950), samuti 1950. aasta meistrivõistlustel pronksmedali võitnud Feliks Villardiga ning samal meistrivõistlustel esikuuikusse jõudnud Isai Rozenfeldi ja 19-aastase Gunnar Uusiga ning esikümnesse pääsenud Uno Mikkoviga. Turniiri koosseisu arvati ka 19-aastased Kalju Pitksar ja Iivo Nei.
Turniiri lõpptulemus.
Ainsana suutis turniiril kaotusi vältida Raul Renter, kes sai ka esikoha. Mõlemat Leedu tugevat maletajat võitnud Kalju Pitksar tuli turniiril Renteri järel teiseks. Järgmisel kahel aastal Eesti meistriks tulnud Iivo Nei jäi turniiril eelviimaseks.
Paremusjärjestus.
1. Renter 9 punkti, 2. Pitksar 8,5 p, 3. Cholmovas 7,5 p, 4. Mikėnas 6,5 p, 5. Randviir 6 p, 6. Pasman 5,5 p, 7. Villard 5 p, 8. Uusi 4,5 p, 9.–10. Mikkov ja Rozenfeld 4 p, 11. Nei 3,5 p, 12. Zvirbulis 2,5 p.
Leivaküna

Leivaküna oli leivasõtkumise ja hapendamise nõu, mis õõnestati tavaliselt ühest tervikpuust. 
See oli Euroopas laialt tuntud. Eestis oli leivakünal piirkonniti ka muid nimetusi: Põhja-Eestis leivaastja; Saaremaal, Muhus ja Läänemaal leivalõim; Tartu-, Viljandi- ja Pärnumaal "mõhk" või "mõhe"; Setumaal "ruih" või "vasnja."
Leivaküna valmistati enamasti lehtpuust (nt tammest), sest see hapendas kõige paremini. Küna suurus valiti tavaliselt valmistatava leiva koguse järgi, sellel olid ümara põhjaga kaas ja käepidemed. Leivaküna seisis harilikult raejalgadel. Eestis hakati 19. sajandi lõpul kasutama leivaküna asemel astjat.
Elsa María Kristínardóttir

Elsa María Kristínardóttir (sündinud 1989) on islandi maletaja.
Ta on 2011. aasta Islandi naiste malemeister. Islandi naiskonna koosseisus on ta mänginud kahel naiste maleolümpial (2012–2014).
Hannes Stefánsson

Hannes Hlífar Stefánsson (sündinud 18. juulil 1972 Reykjavíkis) on islandi maletaja, rahvusvaheline suurmeister (1993).
Stefánsson tuli 1987. aastal Innsbruckis noorte maailmameistriks U16-vanuseastmes. 1988. aastal andis FIDE talle rahvusvahelise meistri nimetuse. Suurmeistriks sai ta 21-aastaselt 1993. aastal. 
Stefánsson on 12-kordne Islandi malemeister (1998, 1999, 2001–2008, 2010, 2013) ja kahekordne Reykjavík Openi kaasvõitja (1994, 2000). 1993. aastal võitis ta Ateenas Acropolise turniiri. 
FIDE maailmameistrivõistluste nokautsüsteemis peetud turniiril 1999. aastal Las Vegases jõudis ta teise ringi ja 2000. aastal New Delhis kaotas avaringis.
Stefánsson on mänginud Islandi võistkonna koosseisus 14 maleolümpial (1992–2018). 1992. aastal tuli Islandi võistkond Manila maleolümpial kuuendaks (Stefánsson tegi kaasa varumängijana).
Héðinn Steingrímsson

Héðinn Steingrímsson (sündinud 11. jaanuaril 1975 Reykjavíkis) on islandi maletaja ja maletreener, rahvusvaheline suurmeister (2007), FIDE vanemtreener.
Steingrímsson tuli 1987. aastal San Juanis noorte maailmameistriks U12-vanuseastmes. Ta on kolmekordne Islandi malemeister (1990, 2011, 2015). 1994. aastal andis FIDE talle rahvusvahelise meistri nimetuse. Suurmeistriks sai ta 32-aastaselt 2007. aastal. 
2009. aastal jagas ta esikohta Reykjavík Openil.
Steingrímsson on mänginud Islandi võistkonna koosseisus kolmel maleolümpial (1990, 2008, 2010).
Vladimir Feldman

Vladimir Feldman (ukraina keeles Володимир Фельдман " Volodõmõr Feldman"; vene keeles Владимир Фельдман "Vladimir Feldman"; sündinud 13. septembril 1959 Žõtomõris) on Austraalia maletaja ja maletreener, rahvusvaheline meister (1999). 
Feldman on lõpetanud Moskva Riikliku Kehakultuuri Instituudi maleosakonna. Pärast Nõukogude Liidu lagunemist emigreerus Austraaliasse. 
Feldman tuli 1999. aastal Austraalia ja Okeaania malemeistriks. Kuna turniir oli ühtlasi MM-i tsooniturniiriks, siis sai Feldman edasipääsu augustis 1999 Las Vegases toimunud FIDE maailmameistrivõistlustele (100 osavõtjaga nokautsüsteemis peetud turniir). Turniiritabelis sai Feldman viimase, so 100. asetuse (tema ELO-reiting oli 2330). Avaringis kaotas ta suurmeister Jordi Magem Badalsile tulemusega 0:2.
Feldman tegutseb ka treenerina. 2005. aastal sai ta FIDE-lt FIDE treeneri nimetuse.
Tema abikaasa on rahvusvaheline meister Irina Berezina.
Eestist pärit pühakute loend

"Siin on loetletud Eestist pärit pühakuid."
Robert Buckland

Robert James Buckland (sündinud 22. septembril 1968 Llanellis) on Walesist pärit Suurbritannia konservatiivne poliitik. Ta oli 24. juulist 2019 kuni 15. septembrini 2021 Suurbritannia justiitsminister.
Ta on sündinud 1968. aastal Llanellis Carmarthenshire'is Walesis. Ta on õppinud Durhami Ülikooli Hatfieldi kolledžis ja lõpetanud 1990. aastal ülikooli õigusteaduskonna.
Ta on 2010. aastast Suurbritannia parlamendi alamkoja liige. 
24. juulil 2019 sai ta Suurbritannia justiitsministriks.
Ratko Janev

Ratko Janev (Ратко Jанев; 30. märts 1939 Sveti Vrach – 31. detsember 2019) oli Jugoslaavia ja Serbia aatomifüüsik ning Makedoonia teaduste ja kunstide akadeemia akadeemik.
Elulugu.
Ratko Janev sündis 30. märtsil 1939 Bulgaarias Sveti Vrachis. Nooruses kolis ta Jugoslaaviasse, kus lõpetas 1957 Skopjes keskkooli ja õppis seejärel edasi Belgradi ülikoolis, kus sai 1968. aastal doktorikraadi. Alates 1965. aastast oli ta kaastöötaja Vinča tuumainstituut. Alates 1986. aastast oli ta Viinis Rahvusvahelise Aatomienergia Agentuuri aatomi- ja molekulaarüksuse osakonna juhataja.
1972. aastal sai Janevist Skopje ülikoolis tuumafüüsika abiprofessor ja Belgradi ülikoolis teoreetilise füüsika professor. Aastatel 2002–2004 töötas ta Saksamaal Jülichi uurimiskeskuses plasmafüüsika osakonnas.
Janev oli Makedoonia teaduste ja kunstide akadeemia liige. 2004. aastal pälvis ta Alexander von Humboldti sihtasutuse teaduspreemia projekti "Fusion Edge / divertor plasma modelleerimine ja diagnostika" eest Koostöös teaduskeskusega teostatud tuumasünteesi reaktori külma piirkihi plasmade mõistmine.
Jorge Arreaza

Jorge Alberto Arreaza Monserrat (sündinud 6. juunil 1973 Caracases) on Venezuela poliitik, ta on Venezuela Ühinenud Sotsialistliku Partei liige. Ta oli 2. augustist 2017 kuni 20. augustini 2021 Venezuela välisminister.
Ta on sündinud 1973. aastal Caracases. Ta õppis Venezuela Keskülikoolis rahvusvaheliste suhete alal. Seal sai ta Mariscal de Ayacucho fondi stipendiumi, mis võimaldas tal omandada magistrikraadi Euroopa poliitikauuringutes Cambridge'i Ülikoolis.
Ta oli 27. novembrist 2011 kuni 19. aprillini 2013 Venezuela teaduse, tehnoloogia ja innovatsiooni minister.
6. jaanuarist 2016 kuni 4. jaanuarini 2017 oli ta Venezuela kõrghariduse, teaduse ja tehnoloogia minister.
2. augustist 2017 kuni 20. augustini 2021 oli ta Venezuela välisminister.
Isiklikku.
Ta on 2007. aastast abielus Hugo Cháveze tütre Rosa Virginiaga. Lapsi neil ei ole.
Terdeghem

Terdeghem (flaami keelest; tänapäevases hollandi kirjapildis "Terdegem") on vald Põhja-Prantsusmaal Nordi departemangus Wormhouti kantonis.
Volckerinckhove

Volckerinckhove on vald Põhja-Prantsusmaal Nordi departemangus Wormhouti kantonis.
Warhem

Warhem (flaami keelest; tänapäevases hollandi kirjapildis "Warrem") on vald Põhja-Prantsusmaal Nordi departemangus Wormhouti kantonis Belgia piiri ääres.
Watten

Watten (hollandi: "Waden", tähendusega "koole jõe ületamiseks") on vald Põhja-Prantsusmaal Nordi departemangus Wormhouti kantonis.
Watten asub ajaloolise Prantsuse Flandria maakonna piiril. Kohalik hollandi keele murre (prantsuseflaami) on aga praktiliselt hääbunud.
Küla läbivad Aa ja Colme jõgi.
Küla on kuulus oma vana varemes kloostri poolest ja oma veski poolest, mis restaureeriti 1990. aastatel. Need kaks ehitist asuvad "Watteni mäel" (72 m). Kirik pärineb 13. sajandist.
Klassikaline füüsika

Klassikaliseks füüsikaks nimetatakse füüsika traditsioonilisi harusid ja teemasid, mis olid tuntud ja välja arenenud juba enne 20. sajandi algust: klassikaline mehaanika, akustika, optika, termodünaamika ja elektromagnetism. 
Selle mõiste tähendus võib ka sõltuda kontekstist. Klassikalise füüsika teooriaid kasutatakse siis, kui moodsa füüsika üldisemad teooriad on mingi probleemi lahendamiseks liiga keerukad. Üldiselt viitab klassikaline füüsika siiski enne 20. sajandi algust loodud füüsika teooriatele ehk teooriatele, mis ei sisalda kvantmehaanikat või relatiivsusteooriat.
Erinevused klassikalise ja kaasaegse füüsika vahel.
Füüsikas üritatakse leida kõikjal kehtivaid üldisi loodusseadusi. Samas tasub ühtesid füüsikateooriaid eelistada teistele vastavalt kirjeldatava nähtuse omadustele. Üldiselt kirjeldavad klassikalise mehaanika teooriad piisava täpsusega nähtusi, mille iseloomulikud pikkused on oluliselt suuremad aatomite suurustest ja mille liikumiskiirus on valguse kiirusest oluliselt väiksem. Kui antud tingimused ei ole täidetud, ei võimalda klassikalise mehaanika teooriad vastavaid nähtusi enam täpselt kirjeldada. Albert Einstein töötas välja erirelatiivsusteooria, mis asendas eraldiseisvad absoluutse aja ja ruumi idee ühtse aegruumiga, mille abil on võimalik täpselt kirjeldada nähtuseid, kus liikumine toimub valguse kiiruse lähedastel kiirustel. Max Planck ja Erwin Schrödinger koos teiste füüsikutega panid kirja kvantmehaanika alused, mis oma tõenäosusliku osakeste ja osakeste vastasmõjude mudelite abil tegi võimalikuks nanomõõtmetes toimuvate nähtuste kirjeldamise. Hiljem ühendati kvantmehaanika erirelatiivsusteooriaga kvantväljateoorias. Dünaamilist ja kõverustega aegruumi võimaldab üldrelatiivsusteooria, mis lubab täpselt kirjeldada väga suuremõõtmelisi ja suurte massidega süsteemide nagu universumi ehitust. Üldrelatiivsusteooriat ei ole siiani suudetud ühendada teiste alusteooriatega ja väljatöötamisel on mitu kvantgravitatsiooni kirjeldavat konkureerivat teooriat.
Wemaers-Cappel

Wemaers-Cappel on vald Põhja-Prantsusmaal Nordi departemangus Wormhouti kantonis.
West-Cappel

West-Cappel on vald Põhja-Prantsusmaal Nordi departemangus Wormhouti kantonis.
Winnezeele

Winnezeele (flaami keelest; tänapäevases hollandi kirjapildis "Winnezele") on vald Põhja-Prantsusmaal Nordi departemangus Wormhouti kantonis.
Wormhout

Wormhout (vanem versioon: "Wormhoudt"; lääneflaami: "Wormout") on vald Põhja-Prantsusmaal Nordi departemangus Wormhouti kantonis.
Linna nimi on germaani päritolu.
Osaka rahvusvaheline lennujaam

Osaka rahvusvaheline lennujaam (IATA: ITM, ICAO: RJOO), tuntud ka kui Itami lennujaam, on peamine regionaalne lennujaam Jaapanis Kansai regioonis, kuhu hulka kuuluvad linnad nagu Osaka, Kyoto ja Kobe. Tegu Jaapani mõistes esimese klassi lennujaamaga. 
Kui lennujaama nimes on “rahvusvaheline”, siis lennujaam siiski ei teeninda rahvusvahelisi lende, vaid ainult riigisiseseid lende. Kansai rahvusvaheline lennujaam (43 km eemal) võttis 1994. aastal üle kõik rahvusvahelised lennud ja võistleb Itamiga ainult riigisisestel lendudel. Itami võistleb ka Kobe lennujaamaga (26 km eemal), väiksem regionaalne lennujaam, mis avati 2006. aastal.
2015. aastal läbis lennujaama rohkem kui 14,5 miljonit reisijat. Lennujaamas asub kaks lennurada, millest pikim on 3000 meetrit pikk.
Hong Kong Airlines

Hong Kong Airlines on lennufirma, mis baseerub Hongkongis ja selle peakorter asub Tung Chungis. Lennufirma kodulennujaamaks on Hongkongi rahvusvaheline lennujaam. See asutati 2006. aastal HNA Groupi osana ja firma opereerib lende rohkem kui 30 regionaalsse ja rahvusvahelisse sihtkohta Aasias ja Põhja-Ameerikas. 
Lennufirmal 48 lennukit (sh kaubalennukid), millega ta opereerib lende 44 sihtkohta.
Beijing Capital Airlines

Beijing Capital Airlines, opereerib kui Capital Airlines, on Hiina odavlennufirma, mille kodulennujaam on Pekingi Daxingi rahvusvaheline lennujaam. See on Hainan Airlinesi tütarettevõte.
Lennufirmal on 83 lennukit, millega ta opereerib lende 66 sihtkohta. Alates 2015. aastast opereerib lennufirma kauglende Euroopasse ja Põhja-Ameerikasse.
Chengdu Airlines

Chengdu Airlines on Hiina lennufirma, mille kodulennujaam on Chengdu Shuangliu rahvusvaheline lennujaam. See on Sichuan Airlinesi tütarettevõte. Lennufirma opereerib riigisiseseid lende enda kodulennujaamast. Chengdu Airlines on esimene lennufirma, mis hakkas kasutama Comac ARJ21 lennukeid. 
Lennufirma asutati 2004. aastal ja see alustab lendudega 2005. aastal. Lennufirmal on 56 lennukit, millega ta opereerib lende 27 sihtkohta.
China United Airlines

China United Airlines on Hiina odavlennufirma, mille kodulennujaam on Pekingi Daxingi rahvusvaheline lennujaam. Firma peakorter asub Fengtais Pekingis Hiina Rahvavabariigis. See on China Eastern Airlinesi tütarettevõte. Lennufirma opereerib riigisiseseid ja tšarterlende koostöös kohalike ettevõtetega oma kodulennujaamast.
Lennufirma asutati 25. detsembril 1986. China United Airlinesil on 57 lennukit, millega ta opereerib lende 32 sihtkohta.
Chongqing Airlines

Chongqing Airlines on Hiina lennufirma, mille kodulennujaam on Chongqing Jiangbei rahvusvaheline lennujaam. Firma peakorter asub Chongqingis Hiina Rahvavabariigis. See on China Southern Airlinesi tütarettevõte. Lennufirma opereerib nii Hiina-siseseid lende kui ka rahvusvahelise lende Hiinast Sri Lankale, Taisse, Vietnami ja Singapuri. 
Lennufirma asutati 16. juunil 2007. Chongqing Airlinesil on 28 lennukit, millega ta opereerib lende rohkem kui 30 sihtkohta.
Juneyao Airlines

Juneyao Airlines on Hiina lennufirma, mille peakorter asub Shanghais Hiina Rahvavabariigis. Lennufirmal on kaks kodulennujaama Shanghais (Shanghai Hongqiao ja Shanghai Pudong). Juneyao teostab nii riigisiseseid ja rahvusvahelisi lende oma kahest kodulennujaamast.
Lennufirma asutati 2005. aastal ja alustas lendamist 2006. aastal. Juneyao Airlinesil on 74 lennukit, millega ta opereerib lende 70 sihtkohta.
1972. aasta Ilmar Raua mälestusturniir

Ilmar Raua 7. mälestusturniir oli 1972. aastal Viljandis peetud Ilmar Raua mälestusturniir males. 
1972. aastal Viljandis asetleidnud 14 osavõtjaga ringsüsteemis mängitud turniir toimus viie tugeva külalalismeistri osavõtul: rahvusvahelised suurmeistrid Mihhail Tal, Leonid Šamkovitš ja Aleksei Suetin ning meistrid Anatoli Dontšenko ja Mark Dvoretski.
Eesti maleparemikust osalesid meistrid Tõnu Õim, Rein Etruk, Valter Heuer, Hillar Kärner, Aarne Hermlin ja Gunnar Uusi ning meistrikandidaadid Harri Pohla ja Jaan Ludolf.
Turniiri lõpptulemus.
Turniiril viis esimest kohta hõivasid külalismängijad. Ootamatu oli, et eksmaailmameister Tal kaotas esikoha poole punktiga meister Dvoretskile. Oma panuse andis sellesse eesti meister Uusi, kes võitis partii Taliga. Külaliste järel kuuendaks tulnud Õim kogus Suetinist pool punkti vähem.
Paremusjärjestus.
1. Dvoretski 11 punkti, 2. Tal 10,5 p, 3. Dontšenko 9,5 p, 4. Šamkovitš 9 p, 5. Suetin 7 p, 6. Õim 6,5 p, 7.–8. Etruk ja Heuer 6 p, 9.–10. Kärner, Hermlin 5,5 p, 11.–12. Uusi ja Pohla 4,5 p, 13. Ludolf 3,5 p, 14. Braschinsky 2 p.
Shenzhen Airlines

Shenzhen Airlines on Hiina lennufirma, mille peakorter asub Shenzhen Bao’ani rahvusvahelises lennujaamas Shenzhenis Guangdongis. See on alates 2012. aastat Star Alliance’i liige ning on üks kahest Hiina lennufirmast, mis on selle alliansi liige. Shenzhen Airlinesi suurim osanik on Air China, mis omab 51% ettevõttest. 
Lennufirma asutati 1992. aasta novembris ning firma hakkas lende teostama 17. septembril 1993. Lennufirmal on 188 lennukit, millega opereeritakse lende 74 sihtkoha.
Tianjin Airlines

Tianjin Airlines on Hiina lennufirma, mille peakorter asub Tianjin Binhai rahvusvahelises lennujaamas Donglis Tianjinis Hiina Rahvavabariigis. Lennufirma kodulennujaamaks on sama lennujaam, kus asub firma peakorter. Lennufirma opereerib riigisiseseid ja kargolende oma kodulennujaamast. Tianjin Airlinesi omanik on HNA Group.
Lennufirma asutati 2004. aastal ning hakkas lende teostama 2007. aastal. Ettevõttel on 99 lennukit, millega opereeritakse lende 109 sihtkohta.
Air Seoul

Air Seoul on Lõuna-Korea odavlennufirma. See on Asiana Airlinesi tütarettevõtte. Lennufirma baseerub ja kodulennujaamaks on Incheoni rahvusvaheline lennujaam, kust firma opereerib rahvusvahelise lende. 
Lennufirma asutati 7. aprillil 2015 ja lende hakkas firma teostama 11. juulil 2016. Air Seoulil on 7 lennukit, millega opereeritakse lende 20 sihtkohta.
Air Austral

Air Austral on lennufirma, mis baseerub Roland Garrosi lennujaamas India ookeani Réunioni ülemeredepartemangus. See teostab regulaarlende Réunionist Prantsusmaale, Lõuna-Aafrikasse, Taisse, Indiasse ja mitmesse sihtkohta India ookeanis. 
Ettevõttel on lennukipargis kaheksa lennukit ja see annab tööd umbes 900 inimesele.
Air Canada Rouge

Air Canada Rouge on Kanada odavlennufirma, mille omanikuks on Air Canada. Air Canada Rouge on täielikult integreeritud Air Canada ja Air Canada Express lennuliinide võrgustikku. Lende müüakse Air Canada lennunumbritega, aga piletitele märgitakse, et lendu opereerib Air Canada Rouge. 
Lennufirma asutati 2012. aasta detsembris ja ettevõtte alustas lendudega 2013. aasta 1. juulil. Air Canada Rouge’il on 65 lennukit, millega lennatakse rohkem kui 60 sihtkohta.
Bangkok Airways

Bangkok Airways on Tai regionaalne lennufirma, mille peakorter asub Bangkokis Tais. Lennufirma opereerib lende Tais, Kambodžasse, Hiina, Hongkongi, Indiasse, Laosse, Malaisiasse, Maldiividele, Myanmari, Singapuri ja Vietnami. Lennufirma kodulennujaamaks on Suvarnabhumi rahvusvaheline lennujaam. 
Lennufirma asutati 1968. aastal. Bangkok Airwaysil on 40 lennukit, millega opereeritakse lende 28 sihtkohta.
Air Belgium

Air Belgium on Belgia lennufirma, mis teostab regulaar-, ja tellimuslende. Lennufirma peakorter asub Mont-Saint-Guibertis Belgias. Air Belgiumi kodulennujaamaks on Charleroi lennujaam. 
Lennufirma asutati 2016. aastal ja lende hakkas teostama 3. juunil 2018. Lennufirmal on 4 lennukit.
Volotea

Volotea on Hispaania odavlennufirma, mille peakorter asub Asturiase lennujaamas Hispaanias. Lennufirmal on kodulennujaamad Hispaanias, Itaalias, Prantsusmaal ja Kreekas. 
Lennufirma asutati 2011. aastal ja lende hakkas teostama 2012. aasta märtsis. Lennufirmal on 36 lennukit, millega opereeritakse lende 79 sihtkohta.
Oksalõikur

Oksalõikur on puu- või põõsaokste lõikamiseks mõeldud töövahend, mida kasutatakse kahe käega. 
Töövahendi töötamise põhimõte sarnaneb kääride omaga. Erinevalt kääridest on oksalõikuri tera ainult ühel pool ja konksukujuline. Töövahend on kuni 5-sentimeetrise diameetriga puu- ja põõsaokste lõikamiseks. Käepidemete vahe on kuni 30 sentimeetrit ja pikkus 90 sentimeetrit. 
Oksalõikur ei lõika, vaid purustab oksad, jättes pinna ebaühtlaseks, mis muudab taime haigustele vastuvõtlikumaks.
Michel Mayor

Michel Gustave Édouard Mayor (sündinud 12. jaanuaril 1942) on Šveitsi astrofüüsik.
Ta on Genfi Ülikooli emeriitprofessor.
2019. aastal anti talle, Jim Peeblesile ja Didier Quelozile Nobeli füüsikaauhind Päikese-sarnase tähe ümber tiirleva eksoplaneedi 51 Pegasi avastamise eest.
Didier Queloz

Didier Patrick Queloz (sündinud 23. veebruaril 1966) on Šveitsi astronoom.
2019. aastal anti talle, Jim Peeblesile ja Michel Mayorile Nobeli füüsikaauhind esimese eksoplaneedi avastamise eest, mis tiirleb ümber Päikese-sarnase tähe. Selle avastuse tegid nad Ülem-Provence'i Observatooriumis täiustatud spektrograafiga ELODIE.
Selleks mõõtsid nad tähe 51 Pegasi radiaalkiirust ja avastasid väikese varieeruvuse tähe Doppleri efektis. Selle varieeruvuse põhjustab tähe ümber tiirlev planeet 51 Pegasi b. See täht asub meist 50 valgusaasta kaugusel Pegasuse tähtkujus. Kuigi täht on Päikese-sarnane, ei ole planeet selline, millesarnast Päikesesüsteemis leiduks: tema läbimõõt on poole suurem kui Jupiteril, aga mass poole väiksem. Ta tiirleb päikesele väga lähedal: tiirlemisperiood on pisut üle 4 ööpäeva (101½ tundi). Planeedil puudub tahke pind ja pinnatemperatuur on umbes 1000 °C, kindlasti ei saa seal elu olla.
2000 kasutas ta esimesena Rossiter-McLaughlini efekti eksoplaneedi avastamiseks. See efekt seisneb pöörleva tähe punanihke muutumises, kui tema ja vaatleja vahelt möödub planeet.
2021 asutas ta Zürichi Föderaalses Tehnikaülikoolis ETH Zürich Elu Päritolu ja Leviku Keskuse, mida ta ise juhatama asus.
Hong Kong Disneyland

Hong Kong Disneyland (hiina keeles: 香港 迪士尼 樂園) (tuntud ka kui HK Disneyland või HKDL) on teemapark, mis asub Penny's Bays Lantau saarel. See asub Hongkongi Disneylandi kuurordi sees ning seda omab ja haldab Hong Kong International Theme Parks. 
See on Hongkongi suurim teemapark, millele järgneb Ocean Park Hong Kong.
Hongkongi kantoni keel

Hongkongi kantoni keel (hiina keeles: 香港 粵語) on kantoni keele murre, mida tavaliselt räägitakse Hongkongis, aga ka Macaus ja mõnes naaberpiirkonnas, kus räägitakse kantoni keelt. Ehkki Hongkongi elanikud identifitseerivad seda hiina keele varianti suuresti kantoni keelena, kirjeldavad Mandri-Hiinas avaldatud mitmesugused väljaanded seda varianti Hongkongi kõnena
Hongkongi kantoni keeles kasutatava häälduse ja naabruses asuva Guangdongi provintsi kõnes kasutatava kantoni häälduse vahel on väikesed erinevused, kus kantoni keel (põhineb Guangzhou murdel) on peamine lingua franca.
Hongkongi valitsus

Hiina Rahvavabariigi Hongkongi erihalduspiirkonna valitsus, üldtuntud kui Hongkongi valitsus või HKSAR-i valitsus, viitab Hongkongi erihalduspiirkonna täitevvõimule. See asutati 1997. aasta juulis vastavalt Hiina Rahvavabariigi 1983. aasta ühisdeklaratsioonile, mis on esitatud Ühinenud Rahvaste Organisatsioonis. See valitsus asendas endise Suurbritannia Hongkongi valitsuse (1842–1997). 
Tegevjuht nimetab ka peamised ametnikud, kelle nimetab ametisse Hiina Rahvavabariigi Riiginõukogu. Valitsuse sekretariaati juhib Hongkongi peasekretär, kes on valitsuse kõrgeim peaametnik. Peasekretär ja muud sekretärid teostavad ühist järelevalvet SAR-i haldamise üle, annavad tegevdirektorile kui täitevnõukogu liikmetele nõu ning annavad oma tegevuse ja poliitika eest aru tegevjuhile ja seadusandlikule nõukogule.
Hongkongi tegevjuht

Hiina Rahvavabariigi Hongkongi erihalduspiirkonna tegevjuht (hiina keeles: 中華人民共和國香港特別行政區行政長官) on Hongkongi erihalduspiirkonna esindaja ja Hongkongi valitsuse juht. Ametikoht loodi Hongkongi kuberneri ametikoha asendamiseks, kes on Suurbritannia valitsemise ajal Suurbritannia monarhi esindaja. Hongkongi põhiseaduses sätestatud amet loodi ametlikult 1. juulil 1997, kui Hongkongi suveräänsus anti Ühendkuningriigilt üle Hiina Rahvavabariigile.
Praegune tegevjuht on Carrie Lam, kes valiti välja 26. märtsil 2017 ja kes määrati Rahva Keskvalitsuse poolt peaministri Li Keqiangi poolt 11. aprillil 2017 allkirjastatud riiginõukogu määrusega ametisse 1. juulil 2017. Ta on esimene naine, kes tegutseb tegevjuhina.
Briti Hongkong

Briti Hongkong oli koloonia ja Suurbritannia meretagune ala aastatel 1841–1997, välja arvatud peale lühikest perioodi Jaapani okupatsiooni ajal aastatel 1941–1945. Koloniaalaeg algas Hongkongi saare okupeerimisega 1841. aastal Esimese oopiumisõja ajal. Pärast sõda andis Qingi dünastia saare 1842. aastal üle ja 1843. aastaks oli see kroonikolooniaks. Koloonia laienes pärast teist oopiumisõda 1860. aastal Kowlooni poolsaarele ja laiendati seda veelgi, kui Suurbritannia sai 99-aastase rendilepingu Uute Territooriumide üle 1888. aastal.
Ehkki Hongkongi saar ja Kowloon loovutati püsivalt, moodustas renditud pind 92 protsenti kogu territooriumist ja Suurbritannia leidis, et praeguse üksiku koloonia jagamiseks pole mõistlikku viisi, samas kui Hiina Kommunistlik Partei ei kavatse rendilepingut pikendada ega lubada Suurbritannia administratsiooni pärast seda. Suurbritannia nõustus lõpuks kogu koloonia Hiinale üle andma pärast selle rendilepingu lõppemist 1997. aastal pärast garantiide saamist oma süsteemide, vabaduste ja eluviisi säilitamiseks vähemalt 50 aastaks.
Wulverdinghe

Wulverdinghe on vald Põhja-Prantsusmaal Nordi departemangus Wormhouti kantonis.
Wylder

Wylder on vald Põhja-Prantsusmaal Nordi departemangus Wormhouti kantonis.
Peene Becque ja Yseri jõed saavad kokku Wylderis.
Zegerscappel

Zegerscappel (hollandi keelest; tänapäevases hollandi kirjapildis "Zegerskappel") on vald Põhja-Prantsusmaal Nordi departemangus Wormhouti kantonis.
Zermezeele

Zermezeele on vald Põhja-Prantsusmaal Nordi departemangus Wormhouti kantonis.
Põhjapiiril voolab Peene Becque jõgi.
Zuytpeene

Zuytpeene on vald Põhja-Prantsusmaal Nordi departemangus Wormhouti kantonis.
Läbi küla voolab väike Peene Becque jõgi.
Braunschweig-Bevern

Braunschweig-Bevern oli Braunschweigi noorema liini sekundogenituur, Welfide haru. 
Selle esimene liige oli Braunschweig-Lüneburgi Ferdinand Albrecht I (1636–1687), valitseva Braunschweig-Wolfenbütteli vürsti, hertsog August Noorema neljas poeg. Pärast tema isa surma 1666. aastal ja pikaleveninud vaidlust tema vanemate vendadega sai Ferdinand Albrecht I pärandi osana Beverni lossi Holzmindeni lähedal. Omakorda pidi ta loobuma kõigist õigustest ja nõuetest valitseda Welfide Braunschweig-Wolfenbütteli vürstkonda.
Sellegipoolest tuli Beverni liin Braunschweig-Wolfenbütteli vürstkonnas võimule, kui Braunschweigi noorem pealiin hertsog Ludwig Rudolfi surmaga 1735. aastal hääbus. Ferdinand Albrecht I neljas poeg Ferdinand Albrecht II, kes järgnes oma isale Bevernis 1687. aastal, tõusis troonile. Siis andis ta Braunschweig-Beverni apanaaži oma nooremale vennale Ernst Ferdinandile (1682–1746), kellest sai seeläbi Braunschweig-Beverni noorema liini pea. Tema pojad August Wilhelm ja Friedrich Karl Ferdinand pidasid sekundogenituuri 1809. aastani. Braunschweig-Wolfenbütteli pealiin hääbus 1884. aastal hertsog Wilhelmi surmaga.
The Roop

The Roop on Vilniusest pärit Leedu pop rock bänd. Bändi kuuluvad Vaidotas Valiukevičius, Robertas Baranauskas ja Mantas Banišauskas.
Bänd valiti 2020. aasta Eurovisiooni lauluvõistlusel Leedut esindama lauluga "On Fire". Võistlus jäi aga koroonapandeemia tõttu ära. Ansambel valiti taas Leedut esindama 2021. aasta Eurovisiooni lauluvõistlusel, kus looga "Discoteque" saadi 8. koht.
Kanazawa

Kanazawa (jaapani 金沢) on linn Jaapanis, Ishikawa prefektuuri keskus.
2020. aasta alguses oli Kanazawas 463 802 elanikku.
Kanazawas asub park Kenroku-en, mida loetakse Kolme kuulsa Jaapani aia (日本三名園 Nihon Sanmeien) hulka.
Linnast on pärit endine Jaapani peaminister Abe Nobuyuki ja kirjanik Natsuo Kirino.
1971. aasta Pärnu maleturniir

1971. aasta Pärnu suveturniir oli 1971. aasta suvel Pärnus korraldatud maleturniir mitme külalissuurmeistri osavõtul. 
Pärnus sealse maleseltsi asutamise 75. aastapäevale pühendatud 14 osavõtjaga turniirile oli kutsutud Eesti maleparemiku kõrval eksmaailmameister Mihhail Tal, kunagine MM-tiitlipretendent David Bronštein (mängis 1951. aastal MM-matšis viiki Mihhail Botvinnikuga), kolmekordne NSV Liidu malemeister Leonid Štein ja NSV Liidu meistrivõistluste medalist Anatoli Lutikov.
Turniiri lõpptulemus.
Štein ja Bronštein ei kaotanud ühtki partiid. Ühe kaotusega leppima pidanud Paul Keres (kaotas Šteinile) ja Mihhail Tal jäid turniiri võitnud Leonid Šteinist maha poole punktiga.
Südikalt esinenud meistrid Hillar Kärner ja Rein Etruk platseerusid turniiritabelis ettepoole suurmeister Lutikovist ja suurmeistri normi kahel korral täitnud Iivo Neist. Seejuures Kärner võitis Tali ja Etruk Lutikovi.
Paremusjärjestus.
1. Štein 10 punkti, 2.–3. Keres ja Tal 9,5 p, 4. Bronštein 8,5 p, 5. Kärner 8 p, 6. Etruk 7,5 p, 7. Nei 6,5 p, 8. Lutikov 6 p, 9. Udo Tarve 5,5 p, 10. Harri Pohla 5 p, 11. Endel Kivioja 4,5 p, 12.–13. Andres Vooremaa ja Tõnu Õim 4 p, 14. Kalju Värk 2,5 p.
Viktor Gavrikov

Viktor Gavrikov (leedu keeles "Viktoras Gavrikovas"; vene keeles Виктор Николаевич Гавриков "Viktor Nikolajevitš Gavrikov"; 29. juuli 1957 Criuleni, Moldaavia NSV – 27. aprill 2016 Burgas, Bulgaaria) oli Leedu maletaja ja maletreener, rahvusvaheline suurmeister (1984). 
Gavrikov täitis meistrinormi 1977. aastal. 1978. aastal jagas ta esikohta Leedu meistrivõistlustel. Suurmeistriks sai Gavrikov 27-aastaselt 1984. aastal. NSV Liidu meistrivõistlustel esines edukalt 1981. aastal (4.–5. koht), 1985. aastal (1.–3. koht) ja 1986. aastal (2.–7. koht).
Kvalifitseerus 1985. aastal Tunises peetudtsoonidevahelisele turniirile, mille neli edukamat pääses mängima pretendentide turniirile. Gavrikov jagas koos Aleksandr Tšerniniga 4.–5. kohta. Järelmatš jättis ta viiendaks.
1985. aastal jagas Gavrikov Tallinnas Paul Kerese mälestusturniiril 3.–6. kohta.
1990. aastal võitis ta Biel Openi.
Pärast Nõukogude Liidu lagunemist emigreerus Gavrikov Šveitsi. Aastatel 1993–1997 esindas ta rahvusvahelistel malevõistlustel Šveitsi. 1994. aastal võitis ta Bieli suurmeistrite turniiri. 1996. aastal tuli Arosas Šveitsi malemeistriks.
2000. aastal Leedu meistrivõistlustel jagas 1.–6. kohta.
Ta tegutses ka treenerina. Aastatel 1980–1986 oli ta Nana Alekhsandria treener.
2010. aastal asus elama Bulgaariasse.
Edvīns Ķeņģis

Edvīns Ķeņģis (sündinud 12. aprillil 1959 Cēsises) on läti maletaja ja maletreener, rahvusvaheline suurmeister (1991), FIDE vanemtreener (2015). 
Ķeņģis täitis meistrinormi 1978. aastal. 1982. aastal andis FIDE talle rahvusvahelise meistri nimetuse. Suurmeistriks sai Ķeņģis 32-aastaselt 1991. aastal. 
Ta on kaheksal korral tulnud Läti malemeistriks (1984, 1987–1990, 1997, 2004, 2005). 
Aprillis 2004 võitis ta Pärnus peetud Jüri Vetemaa mälestusturniiri. 
Ķeņģis on mänginud Läti võistkonna koosseisus kuuel maleolümpial (1992–1998, 2002, 2004).
Ta tegutseb ka treenerina. Ta on olnud Araabia Ühendemiraatide malekoondise treener. Tema õpilaste seas on ka 16-aastaselt suurmeistriks tõusnud Salem Saleh.
Hermanis Matisons

Hermanis Matisons (28. detsember 1894 Riia – 16. november 1932 Riia) oli läti maletaja ja etüdist. 
Matisons võitis 1924. aastal esikoha esimesel Läti malekongressil (loetakse esimesteks Läti malemeistrivõistlusteks). Ta osales amatööride maailmameistrivõistlustel, kus tuli 1924. aastal Pariisis esimeseks ja 1928. aastal Haagis kolmandaks. 1931. aastal mängis ta Läti võistkonna koosseisus esimesel laual maleolümpial Prahas. Neil võistlustel võitis ta Aleksandr Alehhinit ja Akiba Rubinsteini. Läti sai seal meeskondliku kuuenda koha. 
Probleemmaletajana koostas Matisons üheksa maleülesannet ja 60 maleetüüdi, võitis auhindu rahvusvahelistel konkurssidel.
Ta suri 37-aastaselt tuberkuloosi.
Klambriliin StitchLiner Mark III

StitchLiner Mark III on Jaapani ettevõtte Horizon International Inc. välja töötatud trükitööstuse seade, mis on uudne kontseptsioon klamberköitmise tehnoloogias. Tegemist on automaatse klambriliiniga, mis valmistab erinevas mõõdus brošüüre väga kiiresti.
Klambriliin StitchLiner Mark III ühendab ühtseks terviklikuks süsteemiks paljud trükiste järeltöötlemisega seotud protsessid, milleks on komplekteerimine, voltimine, klammerdamine ning üheaegne kolme külje lõikus lõppformaadi saavutamiseks. StitchLiner Mark III võimaldab ka suuremat brošüüride formaadi valikut. Olenevalt brošüürist saab see klambriliiniga klammerdada umbes 6000 brošüüri tunnis.
Klambriliini eelised.
Selle klambriliiniga on võimalik klammerdada mitmes suuruses trükiseid. Mõne näitena võib tuua horisontaalformaadis brošüürid, 300x300 cm trükised või 9x9 cm pisikesed taskuraamatud.
Lisaks saab esile tuua ka klambriliini täisautomaatse lahenduse alustades trükipoognate sisestamisest klambriliini sahtlitesse ning lõpetades lõpptoote kättesaamisega masina teisest otsast. Antud masinal saab küllaltki lihtsalt seadistada brošüüri lõikuse, klambrite asetuse ja brošüüri paksuse ülejäänud töö teeb masin ise – see omakorda garanteerib ka ühtlase ja korrektse kvaliteedi, jättes masina operaatorile vaid kontrollimise ja hooldamise funktsiooni.
Tehniline kirjeldus.
Tootjapoolsed andmed järeltöötlemisel on järgmised:
Frode Urkedal

Frode Olav Olsen Urkedal (sündinud 14. mail 1993 Oslo) on norra maletaja ja maletreener, rahvusvaheline suurmeister (2016).
Urkedal on kahel korral tulnud Norra malemeistriks (2012, 2014). 2011. aastal andis FIDE talle rahvusvahelise meistri nimetuse. Suurmeistriks sai ta 23-aastaselt 2016. aastal. 
2019. aastal tuli ta Sarpsborgis Põhjamaade meistriks ja kvalifitseerus 
2019. aastal Hantõ-Mansiiskis peetud maailma karikaturniirile (128 osavõtjaga nokautsüsteemis peetud turniir), kus aga avaringist kaugemale ei pääsenud (kaotas Nikita Vitjugovile).
Urkedal on võistelnud Norra esindusvõistkonna koosseisus neljal maleolümpial (2010, 2012, 2016, 2018), seejuures 2016. aastal Bakuus tuli võistkonnaga viiendale kohale (mängis neljandal laual). 2014. aastal Tromsø peetud maleolümpial mängis Urkedal Norra II koondise esimesel laual. 2017. aastal kuulus Urkedal Hantõ-Mansiiskis võistkondlikel maailmameistrivõistlustel 9. koha saanud Norra võistkonda. 
Urkedal tegutseb ka treenerina. 2014. aastal andis FIDE talle FIDE treeneri nimetuse.
Lemmit Kaplinski

Lemmit Kaplinski (sündinud 31. märtsil 1980 Tartus) on Eesti kultuuritegelane ja poliitik. 
Ta oli aastatel 2020–2021 Tartu linnavolikogu esimees ja on alates 20. novembrist 2021 Tartu abilinnapea. 
Haridus.
Ta on lõpetanud 1998. aastal Tartu Miina Härma Gümnaasiumi ja 2008. aastal Tartu Ülikooli bakalaureuseõppe semiootika ja kulturoloogia erialal. 2019. aastast õpib samal erialal magistriõppes.
Erialane tegevus.
Aastatel 1999–2002 töötas ta Tartu Kunstikooli ja Kõrgema Kunstikooli Pallas IT-osakonna juhatajana, 2005–2008 OÜ Nordtech juhatajana, 2007–2009 Kaitseväe Akadeemia infotehnoloogia vanemadministraatorina, 2014–2016 Tartu Aparaaditehase loomelinnaku projektijuhina ja 2010–2020 Trüki- ja Paberimuuseumi direktorina. 
Ta on juhtinud kirjastust Võluri Tagasitulek ja aastatel 2011–2014 Tartus tegutsenud MTÜ-d Noor-Eesti Loomekeskus.
Riigikaitseline tegevus.
Lemmit Kaplinski kuulub 2004. aastast Kaitseliitu ning on alates 2021. aasta veebruarist Tartu Akadeemilise Malevkonna pealik.
Poliitiline tegevus.
Lemmit Kaplinski on alates 5. novembrist 2016 Sotsiaaldemokraatliku Erakonna liige. Ta kuulus Tartu Linnavolikogu VIII ja IX koosseisu. 
2020. aasta veebruaris valiti Lemmit Kaplinski Tartu linnavolikogu esimeheks. Alates 20. novembrist 2021 on ta Tartu abilinnapea.
Ta kandideeris 2023. aasta valimistel Riigikokku, kogus valimisringkonnas nr 10 (Tartu linn) 303 häält ning ei osutunud valituks.
Ühiskondlik aktivism.
5. detsembril 2019 toimus tema eestvedamisel Tartus esimene Heameeleavaldus LGBT+ inimeste toetuseks. Sügisel 2020 toimusid Kaplinski korraldatud suuremahulised meeleavaldused abieluvõrdsuse toetuseks: 4. oktoobril Tartus Raekoja platsil ja 18. oktoobril Tallinnas Vabaduse väljakul. Kaplinski on võtnud sõna ka Poola naiste abordiõiguste kaitseks.
Isiklikku.
Tema isa oli kirjanik Jaan Kaplinski, ema on kirjanik Tiia Toomet. Tal on õde Elo-Mall Toomet ning vennad Ott-Siim Toomet ja Lauris Kaplinski.
Maria Teiverlaur

Maria Teiverlaur (sündinud 14. septembril 1955 Viljandis) on eesti psühholoog ning aime- ja lastekirjanik.
Haridus.
Maria Teiverlaur lõpetas 1971. aastal Viljandi III 8-klassilise Kooli, 1974. aastal Viljandi C. R. Jakobsoni nim. I Keskkooli ja 1979. aastal Tartu Riikliku Ülikooli ajalooteaduskonna psühholoogia eriala. 1992. aastal sai psühholoogiateaduste kandidaadi kraadi Peterburis V. M. Behterevi nim. Psühhoneuroloogia Teaduslikus Uurimisinstituudis teemal "Neurootiliste ja endogeensete depressiivsete häiretega haigete ajataju uurimine raviprotsessis" (juhendaja med. dokt. prof. V. A. Tašlõkov). Täiendanud end Eestis, Venemaal, Rootsis, Hollandis ja Leedus. 
Töökäik.
1979–2002 töötanud Jämejala Psühhiaatriahaiglas meditsiinipsühholoogina, sealsamas 1992–2002 ka psühholoogiakabineti juhataja. Aastatel 1994–2013 oli Viljandi Kultuurikolledži psühholoogiaõppejõud, samas 1997–2002 dotsendi ametikohal. 1997–2000 õpetanud Majandusõiguse ja Poliitika Instituudis psühholoogiat. 2000–2001 Akadeemia Nord erakorraline dotsent, 2001–2003 erakorraline professor, 2003–2010 dotsent ja sealsamas aastatel 2008–2010 psühholoogia- ja kommunikatsiooniteaduskonna prodekaan. 2010–2011 Tallinna Ülikooli psühholoogiainstituudi dotsent. 2004–2012 töötanud ka SA Põhja-Eesti Regionaalhaigla psühholoogina. Tartu Ülikooli lektor 2012–2015. Aastatel 2012–2018 töötanud Viljandi Kaare Kooli ja A.Kitzbergi nim. Gümnaasiumi psühholoogina. Aastast 2015 Tartu Ülikooli Viljandi Kultuuriakadeemia külalisõppejõud. Täiendkoolitusi viinud läbi enamasti toimetuleku ja biblioteraapia teemal. Biblioteraapiat teostanud Viljandi Vaimse Tervise Päevakeskuses Singel alates aastast 2015.
Teadustöö.
Teiverlauri peamised uurimisteemad on olnud depressioon ja ajataju, ego kaitsemehhanismid ja toimetulek, biblioteraapia. Tema juhendamisel on kaitstud üle 30 magistritöö ja umb 60 bakalaureusetööd. 2004. aastal õpetas ta biblioteraapiat Oulu Kõrgemas Polütehnikumis rahvusvahelise õpetajate vahetusprogrammi Erasmus raames.
Liikmesus.
Ta on 2006. aastast Eesti Autorite Ühingu ja 2009. aastast Eesti Kliiniliste Psühholoogide Seltsi liige.
Teoseid.
Teadusartikleid on ilmunud Tartu Ülikooli Toimetistes, Akadeemia Nord Toimetistes, V. M. Behterevi nim. psühhiaatria ja meditsiinipsühholoogia ajakirjas, ajakirjas Journal of Media Psychology jm. Tema populaarteaduslikke artikleid on avaldatud perioodikas ja ta on kirjutanud ka aimeraamatuid. Avaldanud lastekirjandust, aforisme, koduloolisi kirjutisi. 1990–1996 Sakala Kalendri toimkonna liige.
Takamatsu

Takamatsu (jaapani 高松) on linn Jaapanis, Kagawa prefektuuri keskus. Linn asub Shikoku saare põhjaosas, Seto kaldal.
Takamatsu on vana kindluslinn, kus 1648–1868 valitses Matsudaira suguvõsa.
Aastatel 2005 ja 2006 liideti Takamatsuga Shionoe, Mure, Aji, Kagawa, Konan ja Kokubunji alevid.
2020. aasta alguses oli Takamatsus 418 692 elanikku.
Kagawa ülikooli ülikoolilinnak asub Takamatsus.
Takamatsu lennujaam asub kesklinnast 15 km lõuna pool sisemaal.
Takamatsu on Shinwa-kai "yakuza"-grupeeringu kodulinn.
Jon Ludvig Hammer

Jon Ludvig Hammer (sündinud 2. juunil 1990 Bergenis) on norra maletaja ja maletreener, rahvusvaheline suurmeister (2009). 
Hammer sai 2007. aastal FIDE-lt rahvusvahelise meistri nimetuse. Suurmeistriks sai ta 19-aastaselt 2009. aastal. 
2011. aastal mängis ta edukalt Reykjavíki lahtisel turniiril, kus jagas 1.–6. kohta (koefitsientide alusel jäi viiendaks). Põhjamaade maletajaist parimana tuli ta sel turniiril Põhjamaade malemeistriks. Norra malemeistriks on ta tulnud kolmel korral (2013, 2017, 2018).
Hammer on mänginud Norra võistkonna koosseisus neljal maleolümpial (2008, 2010, 2014, 2016) ja neljal Euroopa võistkondlikel meistrivõistlustel (2007, 2009, 2015, 2017).
Hammer töötab ka treenerina. Sai 2014. aastal FIDE-lt FIDE treeneri nimetuse. 2013. aastal MM-tiitlimatšis Anand-Carlsen oli ta tiitlipretendendi Magnus Carlseni sekundant.